制幕孫君即益昌舍館疊石栽竹於盆池索賦
作者：程公許
朝代：宋

paragraphs: 好山意度如高人，偃蹇那肯來朱門。
青油幕中盛快士，愛山惟恐不能致。
昭亭東望天一涯，武擔亦復歸遲遲。
開窗延得竹君瘦，借竹爲媒來石友。
烟雲吐吞一席間，瓦盆取月湖海寬。
羽書撤警文書省，一炷水沉銷日永。
不嗔鄰客喚門頻，支頤對翫玉嶙峋。
平生我亦烟霞痼，强擬爲君援筆賦。
破除幾許白雲腴，腸枯搜攪一句無。
昨宵夢怕大刀折，詩債未償寧許別。
從君差樂休念歸，賸借前箸裨籌帷。
主公威聲劘敵壘，旆旌行拂終南翠。
若携諸吏上崢嶸，容我後乘陪載賡。